L’Ajuntament de Burjassot impulsa el reciclatge de vidre entre els establiments hostalers
2025-07-24

Preocupat per la cura de l’entorn i, amb això, del medi ambient, l’Ajuntament de Burjassot ha iniciat una nova campanya de sensibilització en la qual el reciclatge del vidre és l’objectiu. El Consistori ha posat en marxa aquesta campanya per a impulsar el reciclatge d’envasos de vidre en el sector hostaler del municipi. A través de visites personalitzades, que ja s’han iniciat als bars, cafeteries i restaurants de Burjassot, s’està informant els establiments de l’obligatorietat de separar aquests envasos, en línia amb el compliment de l’Ordenança Municipal.

La iniciativa, en una primera fase, ha començat amb la realització d’enquestes i entrevistes a tots els establiments d’hostaleria de Burjassot per a conéixer, de primera mà, quines són les seues necessitats i poder adequar els recursos existents. A més, s’està oferint informació detallada als locals de com reciclar correctament i dels avantatges socials, econòmics i mediambientals que té el reciclatge de vidre.

L’hostaleria genera, aproximadament, el 50% dels envasos de vidre d’un sol ús, de manera que la seua col·laboració és clau per a incrementar les xifres de recollida selectiva d’envasos de vidre en la localitat i la consecució d’objectius de reciclatge. Per això, avançar en la implantació d’hàbits sostenibles en el sector suposa una millora significativa en la lluita contra el canvi climàtic, i per a la salut de la ciutat.

En una segona fase, i per a facilitar el reciclatge de vidre en el canal Horeca (Hostaleria, Restauració i Servei d’àpats), s’instal·laran contenidors especials, dotats amb una boca més ampla, que permeten el reciclatge de grans quantitats de vidre com les generades pels hostalers. També s’entregaran, als hostalers que així ho sol·liciten, poals adaptats amb rodes per a facilitar el transport dels residus de vidre i el seu posterior buidatge en els contenidors.

Segons les últimes dades disponibles, la ciutadania de Burjassot va reciclar un total de 370 tones d’envasos de vidre en 2021, xifra que suposa que, cada ciutadà i ciutadana, va reciclar una mitjana de 9,6 quilograms de vidre (uns 32 envasos). Respecte a la taxa de contenerització, Burjassot se situa amb una mitjana de 300 habitants per contenidor, comptant en l’actualitat amb un total de 129 iglús per als residus d’envasos de vidre instal·lats en tota la ciutat.

El vidre que es deposita en els contenidors es recicla al 100% i s’utilitza per a la fabricació de nous envasos, de manera indefinida i sense perdre les propietats originals. Reciclant vidre s’evita també el creixement dels abocadors.

Reciclar vidre és un element clau en la lluita contra el canvi climàtic. En usar calcín, vidre reciclat, en la fabricació de nous envasos s’evita l’extracció de matèries primeres de la naturalesa, evitant l’erosió dels sòls i la desforestació del nostre entorn. A més, es minimitza l’emissió de CO₂ en el procés de fabricació i s’estalvia energia.